Jersey Boys

Jersey Boys er en jukeboxmusikal fra 2005 med musikk av Bob Gaudio, tekster av Bob Crewe og manus av Marshall Brickman og Rick Elice. Den dramatiserer starten på, suksessen til og til sist oppløsningen av rockebandet fra 60-tallet, The Four Seasons. Musikalen er strukturert som fire årstider, hver del fortalt av de fire bandmedlemmene som gir sin personlige tolkning av historien. Sanger inkluderer blant annet «Big Girls Don't Cry», «Sherry», «December 1963 (Oh, What a Night)», «My Eyes Adored You», «Stay», «Can't Take My Eyes Off You», «Working My Way Back to You», «Walk Like a Man», «Beggin'«, «Rag Doll».

Musikalen ble spilt på Broadway fra 2005 til 2017, og har siden vært på en rekke turneer i hele verden. Den har vært oppført blant annet på Londons West End, i Las Vegas, Chicago, Melbourne, Singapore og Stockholm. Jersey Boys vant fire Tony Awards, inkludert «beste musikal», og 2009 Laurence Olivier Awards for beste musikal i London.

Musikaler satt opp på West End
Musikaler satt opp på Broadway
Skuespill fra 2005